

Juhokórejčan pred japonskou ambasádou v Soule zubami trhá japonskú zástavu na protest proti návšteve japonského premiéra. Foto: TASR/AFP
Tokio/Soul 17. októbra (TASR) - Japonský premiér Džuničiro Koizumi dnes navštívil kontroverznú svätyňu Jasukuni v Tokiu, kde sú uctievaní okrem padlých vojakov aj popravení japonskí vojnoví zločinci.
Svätyňa je symbolom kultu cisárstva a z neho prameniaceho agresívneho nacionalizmu pred druhou svetovou vojnou. Stala sa miestom schádzania japonských nacionalistov.
Od svojho nástupu do funkcie v roku 2001 zavítal Koizumi do svätyne päťkrát. Návštevami svätyne vyvoláva Koizumi pobúrenie v Číne a oboch kórejských republikách, ktoré v 30. a 40. rokoch 20. storočia najviac trpeli pod japonským imperializmom.
Vzťahy medzi Pekingom a Tokiom sú po nedávnych antijaponskcých demonštráciách a územných sporoch na najhoršej úrovni za ostatných 30 rokov. V apríli došlo v Číne k niekoľkotýždňovým, miestami násilným protijaponským demonštráciám. Okrem svätyne bola dôvodom aj učebnica, v ktorej sa prikrášľujú japonské vojnové zverstvá, ako aj kritika nedostatočného vyrovnania sa Tokia s minulosťou.
Južná Kórea aj tento raz proti návšteve ostro protestovala prostredníctvom svojho rezortu diplomacie. Ten požiadal japonského veľvyslanca v Soule Ošimu Šotara, aby protest tlmočil aj Koizumimu a japonskému ministrovi zahraničných vecí Nobutakovi Mačimurovi.
"Ostro protestujeme proti návšteve svätyne Jasukuni, ktorá sa zopakovala aj napriek našej opakovanej žiadosti, aby sa tak nestalo," vyhlásil na tlačovej konferencii v Soule juhokórejský minister zahraničných vecí Ban Ki-mun.
Čínsky veľvyslanec v Japonsku Wan Ji označil Koizumiho návštevu svätyne za "vážnu provokáciou čínskeho ľudu".
Japonské veľvyslanectvo v Pekingu varovalo Japoncov v Číne pred potenciálnymi útokmi miestnych obyvateľov.
Koizumi sa 15. augusta pri príležitosti 60. výročia kapitulácie svojej krajiny v druhej svetovej vojne znovu ospravedlnil za spôsobené utrpenie. Peking a Soul ho vyzvali, aby po slovách pokánia nasledovali aj činy.